ORDE do 26 de marzo de 2007 pola que se establecen as bases reguladoras para a concesión en réxime de concorrencia competitiva de subvencións a entidades de iniciativa social, para o desenvolvemento de programas que contribúan a fomentar a inclusión social e a integración no mercado de traballo das persoas en situación ou risco de exclusión social, e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 02/04/2007

O Estatuto de autonomía de Galicia, no seu artigo 27.23º, asígnalle á comunidade autónoma competencia exclusiva en materia de asistencia social. Así mesmo, no artigo 33.2º establécese que lle corresponde o desenvolvemento lexislativo e a execución da lexislación básica do Estado en materia de Seguridade Social.
A Lei 4/1993, do 14 de abril, de servizos sociais para Galicia establece nos seus artigos 49, 53 e 57 b) que a Administración autonómica poderá establecer subvencións a entidades prestadoras de servizos sociais para a promoción de actividades básicas ou innovadoras referentes a programas e servizos.
A Vicepresidencia da Igualdade e do Benestar, segundo a estrutura orgánica fixada polo Decreto 517/2005, do 6 de outubro, é o órgano responsable da dirección e control do desenvolvemento das funcións e competencias que, en materia de servizos sociais, lle corresponden á Xunta de Galicia.
De acordo coas directrices comunitarias definidas nos cumios europeos de Lisboa e Niza en materia de protección social e tendo en conta as actividades que financia o Fondo Social Europeo no marco de apoio ás políticas destinadas á mellora do emprego e da promoción da inclusión social, elaborouse o II Plan galego de inclusión social desde unha formulación estratéxica, centrada en dar respostas globais e integradas, que respondan ás necesidades dos grupos e persoas con maiores desvantaxes sociais.
Un dos principios orientadores na execución das medidas do plan é o enfoque integrado e a implicación do tecido social; preténdese dar cabida dentro do plan de inclusión ás entidades de iniciativa social, e ás ONG, aumentando así a súa capacidade de acción para loitar contra a exclusión social, sendo esta orde un dos instrumentos para a súa participación.
A solicitude, tramitación e concesión das subvencións obxecto desta orde axustaranse ao disposto na Lei 38/2003, do 17 de novembro, xeral de subvencións, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia tendo en conta as posteriores modificacións, e ao Decreto 287/2000, do 21 de novembro, polo que se desenvolve o réxime de axudas e subvencións públicas que conceda a Administración Autonómica atendendo, en todo caso, aos principios básicos de publicidade, obxectividade e concorrencia.
Ademais, as subvencións concedidas a través desta orde axustaranse ás normas sobre elixibilidade aplicables ás axudas financiadas con fondos comunitarios e, en particular, ao disposto no Regulamento (CE) nº 1828/2006, da Comisión do 8 de decembro de 2006, que fixa normas de desenvolvemento para o Regulamento (CE) nº 1083/2006 do Consello do 11 de xullo, polo que se establecen as disposicións xerais relativas ao fondo europeo de desenvolvemento rexional, ao fondo social europeo e ao fondo de cohesión, e o Regulamento (CE) 1080/2006, do Parlamento Europeo e do Consello, relativo ao Fondo Europeo de Desenvolvemento Rexional (DOUE L45, 15-2-2007).
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, polo Decreto 211/2005, do 3 de agosto, polo que se establece a estrutura orgánica da Xunta de Galicia, e polo Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar para a debida aplicación dos créditos orzamentarios conforme o fin para a que foron establecidos
DISPOÑO:
Artigo 1º.-Obxecto.
Esta orde ten por obxecto establecer as bases reguladoras que rexerán a concesión de subvencións para o ano 2007 ás entidades de iniciativa social, para a realización de programas que contribúan a fomentar a inclusión social e a integración no mercado de traballo das persoas en situación ou risco de exclusión social.
Artigo 2º.-Entidades e organizacións solicitantes.
Poderán solicitar as subvencións reguladas nesta orde as referidas no artigo 32.2º c) da Lei 4/1993, do 14 de abril, de servizos sociais: entidades de iniciativa social, sempre e cando reúnan os seguintes requisitos:
a) Estar inscritas no Rexistro de Entidades Prestadoras de Servizos Sociais, regulado polo Decreto 291/1995, do 3 de novembro, e pola Orde do 5 de febreiro de 1996, que desenvolve o anterior.
b) Carecer de fins de lucro.
c) Ter o seu domicilio social en Galicia ou delegación na comunidade autónoma.
d) Non atoparse nalgunha das situacións establecidas nos números 2º e 3º do artigo 13 da Lei xeral de subvencións.
Todos os requisitos sinalados deberán cumprirse na data na que remate o prazo de presentación de solicitudes e manterse durante todo o período de execución do programa subvencionado.
Artigo 3º.-Programas e actuacións subvencionables.
De acordo cos obxectivos establecidos pola Vicepresidencia da Igualdade e do Benestar no ámbito da inclusión social, e tendo en conta as actividades que financia o Fondo Social Europeo no marco de apoio ás políticas destinadas á mellora do emprego e da promoción da inclusión social, esta orde subvencionará os seguintes programas e actuacións:
a) Actuacións que permitan a adquisición e desenvolvemento das habilidades sociais e hábitos prelaborais para dinamizar as capacidades e recursos persoais e sociais (mellora de aptitudes básicas, desenvolvemento persoal, técnicas de busca de emprego, etc).
b) Actuacións de formación básica e de tipo laboral específica e adaptada ás necesidades dos colectivos en situación de exclusión social, que permitan mellorar a súa cualificación socioprofesional.
c) Programas integrais de base comunitaria en zonas rurais que favorezan a inclusión social e laboral da mocidade, mulleres e colectivos con dificultades de inserción.
d) Programas integrais de base comunitaria en barrios urbanos que desenvolvan accións preventivas, de intervención, seguimento e titoría para mozos en situación ou risco de exclusión social.
e) Actuacións de acompañamento social, que consistirán na posta á disposición dos usuarios de servizos de apoio persoal e/ou familiar que faciliten o axeitado desenvolvemento de itinerarios de inserción sociolaboral.
Artigo 4º.-Financiamento.
Na concesión das subvenciones reguladas nesta orde destínase a cantidade de 300.000 euros a cargo á aplicación orzamentaria 05.31.312F.481.6 que figura na Lei de orzamentos da comunidade autónoma para o ano 2007. Este importe está financiado nun 80% polo Fondo Social Europeo e o 20% restante pola Vicepresidencia da Igualdade e do Benestar. A citada contía poderá incrementarse de acordo coas dispoñibilidades orzamentarias.
Artigo 5º.-Gastos subvencionables.
1. Serán gastos subvencionables en relación co artigo 3º desta orde os que a seguir se relacionan, sempre tendo en conta o establecido nas normas sobre elixibilidade aplicables ás axudas financiadas polo Fondo Social Europeo, e en especial no artigo 11 do Regulamento 1081/2006, do Parlamento e do Consello do 5 de xullo de 2006, relativo ao Fondo Social Europeo:
a) Gastos do persoal necesarios para a execución das actividades.
-Serán subvencionables as retribucións totais correspondentes, incluída a cotización empresarial
á Seguridade Social, segundo a contía establecida na normativa aplicable por xornada real de traballo para os correspondentes grupos profesionais no convenio colectivo para o persoal laboral da Xunta de Galicia, salvo que, pola aplicación directa doutros convenios colectivos do sector, correspondan contías superiores.
-As retribucións de persoal contratado en réxime de arrendamento de servizos, modalidade que terá sempre carácter excepcional, nos casos en que polas especiais características da actividade non resulte adecuada a realización polo persoal suxeito á normativa laboral vixente. Estas retribucións quedarán afectadas polas limitacións sinaladas no parágrafo anterior.
-As axudas de custo e gastos de viaxe tamén se rexerán na súa contía pola normativa establecida nos convenios colectivos, sempre que non superen no seu conxunto o 4 por 100 do importe total do programa subvencionado.
b) Gastos correntes consumibles non amortizables necesarios para a realización da actividade.
c) Os gastos xerais serán subvencionados a condición de que correspondan a custos reais de execución da actividade financiada por esta orde e se asignen de forma rateada á operación, de acordo cun método equitativo debidamente xustificado.
d) O aluguer debidamente xustificado.
e) Os gastos dos usuarios participantes nas accións incluirán: axudas de custo de desprazamento, remuneracións ou asignacións de participantes e seguros sociais dos alumnos. As bolsas terán unha contía máxima de 7 euros día/lectivo.
2. Os gastos subvencionados por esta orde deberán cumprir os seguintes requisitos:
a) Que se adecuen aos obxectivos e contidos do programa de traballo subvencionado.
b) Que exista constancia documental da súa realización de xeito que se poidan verificar.
c) Que se realicen na anualidade 2007.
3. As dúbidas ou controversias en relación coa elixibilidade dos gastos serán resoltas pola Vicepresidencia da Igualdade e do Benestar por propia iniciativa ou por petición de calquera das entidades beneficiarias.
4. Para os efectos previstos nesta convocatoria, está permitida a subcontratación, entendendo por esta a concertación con terceiros da execución parcial da actividade que constitúe o obxecto da subvención. O beneficiario poderá subcontratar ata un límite máximo do 50% do importe da actividade subvencionada e deberá xustificar adecuadamente
a súa necesidade. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada.
5. Todo procedemento de contratación deberá respectar os principios de transparencia, publicidade e libre concorrencia consignados na normativa comunitaria, estando os subcontratistas obrigados a facilitalles aos organismos de auditoría e control toda a información necesaria relativa ás actuacións subcontratadas.
Artigo 6º.-Selección de usuarios.
Serán beneficiarios dos programas ou actuacións subvencionadas os perceptores da renda de integración social de Galicia, mulleres con problemas de integración social e laboral, minorías étnicas, inmigrantes e, en xeral, as persoas que se atopen en situación ou risco de exclusión social. Na memoria do programa ou actuación (anexo IV) deberán quedar reflectidos os criterios de selección dos destinatarios e o seu perfil.
Artigo 7º.-Solicitudes.
1. As solicitudes de subvencións formularanse no modelo publicado como anexo I desta orde, e deberán relacionarse nel todos os programas para os que a entidade solicita subvención.
A solicitude e mais a documentación requirida presentaranse nos servizos periféricos ou servizos centrais da Vicepresidencia da Igualdade e do Benestar, e será de aplicación, en todo caso, o disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción dada por Lei 4/1999, do 13 de xaneiro.
2. O prazo de presentación das solicitudes será dun mes contado a partir do día seguinte da publicación da orde no DOG.
3. A solicitude (anexo I) deberá ir acompañada ademais pola seguinte documentación:
3.1. Relativa á entidade solicitante.
a) Fotocopia compulsada do DNI do/a solicitante e documentación acreditativa suficiente para actuar en nome da entidade.
b) Copia compulsada do CIF da entidade.
c) Memoria da entidade segundo o modelo (anexo II).
d) Ficha da transferencia e certificación bancaria da conta corrente en que se ingresará, se é o caso, o importe efectivo da subvención concedida segundo o modelo (anexo III).
e) Declaración responsable de non atoparse incursa en algunha das situacións establecidas no número 2º e 3º do artigo 13 da Lei 38/2003, do 17 de novembro (anexo VII).
f) Declaración das axudas ou subvencións obtidas para a mesma finalidade procedentes de calquera Administración ou de entes públicos nacionais ou estranxeiros, ou negativa, se é o caso (anexo VIII).
3.2. Relativa aos programas.
a) Programa das actividades que se pretenden realizar (anexo IV). No programa deberanse concretar polo menos os seguintes puntos:
-Denominación de cada programa ou actuación.
-Descrición, fins e resumo do contido de cada programa ou actuación.
-Perfil e criterios de selección dos destinatarios e número de usuarios previstos.
-Período de execución. Localización territorial.
-Metodoloxía e instrumentos que se van utilizar para o desenvolvemento do programa.
b) Orzamento desagregado por partidas dos gastos previstos, así como dos posibles recursos con que se conte para o seu financiamento (anexo V).
4. Emenda de erros. Os servizos centrais da Vicepresidencia comprobarán que as solicitudes cumpren co establecido nesta orde e, se é o caso, requirirán os interesados para que no prazo de dez días hábiles emenden as faltas ou acheguen os documentos preceptivos con indicación de que se así non o fixesen, teráselles por desistidos da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro.
5. De conformidade co artigo 13.4º da Lei de 4/2006, do 30 de xuño, de transparencia e boas prácticas na Administración pública galega, e no previsto do Decreto 132/2006, do 27 de xullo, polo que se regulan os rexistros públicos, a Vicepresidencia publicará na súa páxina web oficial a relación das entidades beneficiarias, o importe das axudas concedidas, polo que a presentación da solicitude leva implícita a autorización para o tratamento necesario dos datos das entidades beneficiarias.
Artigo 8º.-Tramitación dos expedientes.
1. Unha vez rematado o prazo de presentación de solicitudes, o órgano encargado do Rexistro de Entidades Prestadoras de Servizos Sociais dependente da Vicepresidencia da Igualdade e do Benestar emitirá unha certificación relativa das entidades inscritas, para os efectos de comprobar o disposto no artigo 2 a), b) e c).
2. Os expedientes, unha vez revisados e, se é o caso, completados, remitiranse á comisión de valoración de subvencións, que terá a función de pro
poñer a aprobación ou denegación das subvencións, segundo os criterios obxectivos recollidos nesta orde.
3. A composición da comisión de valoración de subvencións será a seguinte:
a) Presidente: o director xeral de Acción Social.
b) Vogais: o subdirector xeral de Inclusión Social e Cooperación coas Corporacións Locais e a xefa de Servizo de inclusión social. Ademais, actuando como secretario, con voz pero sen voto, un funcionario por proposta do presidente.
4. Se, por calquera causa, no momento en que a comisión de valoración teña que examinar as solicitudes, algún dos seus compoñentes non puidese asistir, será substituído pola persoa que para o efecto designe o presidente da comisión de valoración de subvencións e, sempre que fose posible, este nomeamento deberá recaer noutra persoa da mesma subdirección ou servizo que o substituído.
Artigo 9º.-Criterios de valoración das subvencións.
O procedemento de valoración terá en conta os seguintes aspectos:
a) Os obxectivos que se pretenden acadar, en función do contido técnico do programa, do número e perfil dos usuarios que se vai atender, e especialmente, aqueles relativos á inserción laboral prevista. Ata un máximo de 40 puntos.
b) Experiencia na realización de programas de inserción sociolaboral para persoas en situación ou risco de exclusión social, reflectida na memoria da entidade, así como ter xustificado adecuadamente as axudas económicas recibidas con anterioridade da Vicepresidencia da Igualdade e do Benestar (anexo II). Ata un máximo de 10 puntos.
c) Carácter innovador no ámbito da inclusión social das actuacións que se van desenvolver. Ata un máximo de 10 puntos.
d) Programas integrais de carácter transversal en dous ou máis ámbitos da inclusión social (educación e formación, inserción laboral, acción social, vivenda, sanidade). Ata un máximo de 20 puntos.
e) O cofinanciamento por parte da entidade solicitante no orzamento total do programa ou actuación ou que reciban financiamento doutras administracións públicas. Ata un máximo de 10 puntos.
f) A coordinación e cooperación cos servizos sociais, entidades e axentes sociais onde se desenvolva o programa. Ata un máximo de 10 puntos.
A puntuación máxima será de 100 puntos.
Artigo 10º.-Resolución.
1. A concesión das subvencións obxecto desta orde será resolta polo vicepresidente da Igualdade e do Benestar, unha vez emitido informe pola comisión
de valoración e fiscalizada a proposta pola intervención delegada.
2. As resolucións recaídas serán motivadas e notificaránselles aos interesados no prazo máximo de seis meses contados a partir do día seguinte da publicación desta orde. Se vencese o prazo máximo para resolver sen que recaese resolución expresa, os interesados poderán entender desestimadas as súas pretensións por silencio administrativo.
3. As resolucións expresas ou presuntas que se diten ao abeiro desta orde poñerán fin á vía administrativa e contra elas poderán interpoñerse, sé é o caso, recurso potestativo de reposición, no prazo dun mes contado a partir da notificación da resolución expresa ou de tres meses a partir do día seguinte do que se produza o acto presunto, ante o mesmo órgano que as ditou, de acordo co previsto no artigo 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde a súa notificación se o acto é expreso, ou seis meses a partir do día seguinte ao que se produza o acto presunto, e sen prexuízo de que os
interesados poidan executar calquera outro que consideren oportuno.
4. En todo caso, unha vez recibida a resolución da concesión da subvención a entidade beneficiaria deberá comunicar no prazo de dez días a aceptación da subvención, comprometéndose a executar o programa ou actuación subvencionado no prazo e condicións establecidas na convocatoria. No caso de non recibir a aceptación no prazo establecido entenderase que renuncia á subvención e procederase ao arquivo do expediente.
Artigo 11º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso, a obtención concorrente de axudas ou subvencións outorgadas por outras administracións ou entes públicos ou privados, nacionais ou internacionais poderá dar lugar á modificación da resolución de concesión.
2. Así mesmo, poderá acordarse a modificación da resolución da subvención, por instancia do beneficiario, sempre que se cumpran os requisitos previstos no artigo 12.2º do Decreto 287/2000, do 21 de novembro, polo que se desenvolve o réxime de axudas e subvencións que conceda a Administración autonómica.
3. Sen prexuízo do establecido no artigo anterior e con carácter excepcional poderanse efectuar resolucións complementarias fóra do prazo establecido, cando non fose posible efectualas dentro del, por existir fondos procedentes de renuncias de subvencións inicialmente concedidas ou doutro tipo de remanentes. Neste caso, salvo que se acuda a unha convocatoria complementaria, non poderán terse en conta outras solicitudes distintas ás consideradas para a resolución inicial.
4. Serán de aplicación aos beneficiarios das subvencións recollidas nesta orde, o réxime de infraccións e sancións previsto na Lei 38/2003, do 17 de novembro, xeral de subvencións, no artigo 79 do texto refundido da Lei 11/1992, de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, segundo a redacción dada pola Lei 14/2004, do 29 de decembro, de medidas tributarias e de réxime administrativo, así como no procedemento previsto no capítulo VII do Decreto 287/2000, do 21 de novembro, polo que se desenvolve o réxime de subvencións que conceda a Administración autonómica.
Artigo 12º.-Obrigas das entidades subvencionadas.
1. As entidades que sexan subvencionadas deberán:
a) Acreditar a realización da actividade ou servizo que fundamenta a concesión da subvención, o cumprimento dos requisitos e das condicións desta perante o órgano concedente.
b) Facer constar, en todo tipo de publicidade e información relativos aos programas e actuacións concedidos, a condición de subvencionada pola Vicepresidencia da Igualdade e do Benestar e o Fondo Social Europeo.
c) Informarlles aos alumnos que as actuacións en que participan están cofinanciadas polo Fondo Social Europeo e a Xunta de Galicia (Vicepresidencia da Igualdade e do Benestar), así como dos obxectivos destes fondos.
d) Comunicar a obtención de axudas ou subvencións para a mesma finalidade procedentes de calquera Administración pública, de calquera dos seus organismos autónomos, entes ou sociedades, así como calquera circunstancia que poida afectar substancialmente á execución dos programas. A comunicación deberá efectuarse tan axiña como se coñeza e, en todo caso, con anterioridade á xustificación da aplicación dada aos fondos percibidos.
e) Adecuar a metodoloxía de recollida e proceso de datos de seguimento de beneficiarios ás fórmulas que no seu caso propoña a Vicepresidencia da Igualdade e do Benestar.
f) Remitir, como mínimo con catro días de antelación, a data de inicio e remate da actividade, así como o horario, a planificación e o enderezo de realización desta.
g) Remitir, no prazo de dez días, os informes e demais documentación que reclamen os órganos competentes da Vicepresidencia da Igualdade e do Benestar.
h) Facilitar toda la información requirida pola Dirección Xeral de Acción Social, así como pola Intervención Xeral da Comunidade Autónoma, o Consello de Contas, o Tribunal de Contas e o Tribunal de Contas Europeo, no exercicio das súas funcións de fiscalización e control.
i) Contratar un seguro de accidentes para os alumnos que cubra tanto os riscos que poidan ter durante o desenvolvemento das actividades, como nos do traxecto ao lugar onde se impartan as prácticas, se é o caso.
j) Remitir ao remate da actividade unha ficha rexistro de actividades.
k) Todas aquelas obrigas que se desprendan do articulado desta orde.
Artigo 13º.-Pagamento e forma de xustificación das subvencións.
Respecto á forma de pagamento, estarase ao disposto na Lei de orzamentos xerais da Comunidade Autónoma de Galicia e ao establecido no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, ao disposto na Lei 38/2003, do 17 de novembro, xeral de subvencións e na Lei 14/2004, do 29 de decembro, de medidas tributarias e de réxime administrativo.
O pagamento das subvencións realizarase segundo se establece deseguido:
1. Poderán realizarse anticipos de pagamento de ata o 10%, logo de solicitude deste, xunto coa presentación da certificación do director ou representante da entidade do inicio da actividade e aceptación da subvención.
2. Poderán realizarse pagamentos parciais de ata o 80% da subvención concedida, a medida que o beneficiario xustifique ter realizado un gasto equivalente. Para facer efectivos estes pagamentos parciais deberá presentarse a seguinte documentación:
a) Certificación asinada e selada polo representante da entidade en que se acredite a realización das actividades, así como o seu importe.
b) Relación numerada de facturas con expresión do seu número, data, concepto e importe, acompañada das facturas orixinais e copia que soporten o gasto certificado, ou documento contable de valor probatorio equivalente. As facturas deberán cumprir
o disposto no Real decreto 1496/2003, do 28 de novembro.
c) Xunto co anterior, as entidades subvencionadas deberán presentar documentos xustificativos de ter realizados os pagamentos do gasto que se certifica.
3. O 20% restante farase efectivo, unha vez xustificada a aplicación da totalidade da subvención e presentada a documentación sinalada no punto anterior e a que se relaciona a seguir:
a) Balance de ingresos e gastos, referido ao custo total do programa, segundo o modelo proporcionado no anexo VI, asinado polo presidente ou responsable da entidade en que se reflicta que o gasto realizado foi igual ou superior ao importe total da subvención.
b) Memoria do programa ou actuacións desenvolvidas.
c) Declaración complementaria do conxunto das subvencións solicitadas das distintas administracións públicas competentes ou de calquera dos seus organismos, tanto as aprobadas e concedidas como as pendentes de resolución, para o mesmo obxecto que corresponde ás subvencións reguladas por esta orde.
4. A remisión da documentación referida no punto anterior, letras b) e c), considérase requisito previo para a concesión de subvencións nos exercicios seguintes.
5. A data límite para a presentación da xustificación das accións subvencionadas será o 30 de novembro de 2007.
Artigo 14º.-Reintegro das subvencións concedidas.
1. Non se poderá exixir o pagamento da subvención concedida e procederá o reintegro total ou parcial da contía percibida xunto cos xuros de mora que se ten dereito a percibir desde o momento do seu pagamento ata a data en que se acorde a procedencia do reintegro nos seguintes casos:
a) Incumprimento da obriga de xustificar a realización da actividade.
b) Obtención da subvención sen reunir os requisitos exixidos para a súa concesión.
c) Incumprimento total ou parcial da finalidade para a que foi concedida a subvención.
d) Incumprimento das obrigas sinaladas nesta orde.
2. Igualmente procederá o reintegro do exceso percibido nos supostos en que o importe da subvención, illadamente ou en concorrencia con axudas ou sub
vencións doutras administracións públicas ou doutros entes públicos ou privados, nacionais ou internacionais supere o custo da actividade que vai desenvolver o beneficiario.
3. A tramitación do correspondente expediente de reintegro levarase de acordo co procedemento establecido no artigo 20 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para a súa cobranza o previsto nos artigos 19 e 23 do texto refundido da Lei 11/1992, de réxime económico e orzamentario de Galicia, aprobado polo Decreto lexislativo 1/1999, do 7 de outubro.
Artigo 15º.-Control.
1. Os beneficiarios someteranse ás actuacións de control que efectúe a Vicepresidencia da Igualdade e do Benestar e as de control financeiro que correspondan á Intervención Xeral da Comunidade Autónoma de Galicia, e ás previstas na lexislación do Consello de Contas.
2. Neste sentido, os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, Consello de Contas ou Tribunal de Contas e o Tribunal de Contas Europeo, no exercicio das súas funcións de fiscalización e control do destino das subvencións.
3. Autorizar a inspección dos órganos competentes da Vicepresidencia da Igualdade e do Benestar.
Para verificar o cumprimento do disposto nesta orde, a Vicepresidencia da Igualdade e do Benestar aplicará un sistema de seguimento e control, que consistirá na realización de visitas ás actividades subvencionadas aprobadas para comprobar o grao de cumprimento do destino para o que foi concedida a subvención, e emitirá o correspondente informe.
Disposicións derradeiras
Primeira.-Autorízase o director xeral de Acción Social para ditar as normas necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de marzo de 2007.
Anxo Manuel Quintana González
Vicepresidente da Igualdade e do Benestar
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA